
În conformitate cu prevederile Regulamentului Camerei Deputaţilor, republicat, cu modificările şi completările ulterioare, vă înaintăm, alăturat, Raportul comun înlocuitor asupra propunerii legislative pentru modificarea art.II din Legea nr.144/2012 pentru modificarea Ordonanţei Guvernului nr.15/2002 privind aplicarea tarifului de utilizare şi a tarifului de trecere în reţeaua de drumuri naţionale din România, transmis pentru dezbatere în fond, Comisiei pentru transporturi şi infrastructură şi Comisiei pentru industrii şi servicii, cu nr.P.L.x 233/2014 din 28 aprilie 2014.
În raport cu  obiectul şi conţinutul său, propunerea legislativă face parte din categoria legilor ordinare.

                    PREŞEDINTE,                                             PREŞEDINTE,

                      Mihai Lupu                                                   Iulian Iancu                                                  

R A P O R T    C O M U N     Î N L O C U I T O R
asupra propunerii pentru modificarea art.II din Legea nr.144/2012 pentru modificarea Ordonanţei Guvernului nr.15/2002 privind aplicarea tarifului de utilizare şi a tarifului de trecere în reţeaua de drumuri naţionale din România
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru transporturi şi infrastructură şi Comisia pentru industrii şi servicii au fost sesizate în fond cu dezbaterea propunerii legislative pentru modificarea art.II din Legea nr.144/2012 pentru modificarea Ordonanţei Guvernului nr.15/2002 privind aplicarea tarifului de utilizare şi a tarifului de trecere în reţeaua de drumuri naţionale din România, transmis cu P.L.x223/2014 din 28 aprilie 2014 şi înregistrat la comisii sub nr.4c-26/105/2014 din 3 iunie 2014, respectiv nr.4c-3/163/2014 din 29 aprilie 2014.

Conform dispoziţiilor art.75 alin.(1) din Constituţia României, republicată, şi ale art.92 alin.(1) din Regulamentul Camerei Deputaţilor, republicat, cu modificările şi completările ulterioare , Camera Deputaţilor este Cameră decizională.

Propunerea legislativă a fost respinsă de Senat în şedinţa din 23 aprilie 2014.

Propunerea legislativă a fost avizată favorabil de Consiliul Legislativ, cu adresa nr.1545 din 23 decembrie 2013.

Propunerea legislativă a fost avizată negativ de Comisia juridică, de disciplină şi imunităţi, cu adresa nr.Plx 222/05.05.2014.

Guvernul României, în punctul său de vedere transmis cu adresa nr.981/23.05.2014, nu susţine adoptarea acestei propuneri legislative.

Propunerea legislativă are ca obiect de reglementare modificarea art.II din Legea nr.144/2012 pentru modificarea Ordonanţei Guvernului nr.15/2002 privind aplicarea tarifului de utilizare şi a tarifului de trecere în reţeaua de drumuri naţionale din România care propune repararea prejudiciului adus unui număr semnificativ de proprietari de autovehicule, deoarece prin textul Legii nr.144/2012 s-a anulat plata despăgubirilor, dar numai în cazurile în care au fost contestate în instanţă; există, însă mulţi proprietari de autovehicule care, din diferite motive, nu au contestat în instanţă (nu au primit procesul-verbal ori au aflat prea târziu şi nu s-au mai încadrat în termenul de cotestare).
În conformitate cu prevederile art.61 şi 63 din Regulamentul Camerei Deputaţilor, republicat, cu modificările şi completările ulterioare, membrii celor două Comisii au examinat propunerea legislativă şi au hotărât, cu unanimitate de voturi, să propună plenului Camerei Deputaţilor respingerea propunerii legislative.

În şedinţa sa din 4 martie 2015, plenul Camerei Deputaţilor a hotărât retrimiterea acestui act normativ celor două comisii în vederea unei noi examinări şi depunerii unui nou raport.
În conformitate cu prevederile art.61 şi 63 din Regulamentul Camerei Deputaţilor, republicat, cu modificările şi completările ulterioare, membrii Comisiei pentru industrii şi servicii au examinat propunerea legislativă şi documentele conexe, în şedinţa din data de 12 mai 2015.

Membrii Comisiei pentru transporturi şi infrastructură au examinat propunerea legislativă şi documentele conexe, în şedinţa din data de 24 noiembrie 2014.
Din numărul total de 19 membri ai Comisiei pentru industrii şi servicii au participat la şedinţă 17 deputaţi, respectiv 23 deputaţi din totalul de 23 membri ai Comisiei pentru transporturi şi infrastructură.
În urma dezbaterilor, membrii celor două Comisii au hotărât, cu unanimitate de voturi, să propună plenului Camerei Deputaţilor respingerea propunerii legislative pentru modificarea art.II din Legea nr.144/2012 pentru modificarea Ordonanţei Guvernului nr.15/2002 privind aplicarea tarifului de utilizare şi a tarifului de trecere în reţeaua de drumuri naţionale din România, din următoarele considerente:

- prin modificarea dispoziţiilor art.II din Legea nr.144/2012 în sensul anulării tuturor tarifelor de despăgubire prevăzute de Ordonanţa Guvernului nr.15/2002 şi nu doar a acelora aplicate şi contestate în instanţă, până la data intrării în vigoare a Legii nr.144/2012, aşa cum prevăd normele tranzitorii instituite la art.II, precum şi a amenzilor care nu se încadrează în prevederile acestei reglementări.
În raport de obiectul şi conţinutul său, propunerea legislativă face parte din categoria legilor ordinare.

                     PREŞEDINTE,                                         PREŞEDINTE,

                      Mihai Lupu                                                Iulian Iancu                   

   SECRETAR,                                            SECRETAR,

          Constantin Galan                                 Radu Bogdan Ţîmpău       
Consultant parlamentar, Monica Tudor                                                                          Consilier parlamentar, Cristina Donea                          

